title: Rozhodnutie Rady 2013/320/SZBP z  24. júna 2013 na podporu činností v oblasti fyzickej bezpečnosti a riadenia zásob v záujme zníženia rizika nedovoleného obchodovania s ručnými a ľahkými zbraňami (RĽZ) a ich muníciou v Líbyi a jej regióne

text:
               26.6.2013

               SK

               Úradný vestník Európskej únie

               L 173/54

         ROZHODNUTIE RADY 2013/320/SZBP
   z 24. júna 2013
   na podporu činností v oblasti fyzickej bezpečnosti a riadenia zásob v záujme zníženia rizika nedovoleného obchodovania s ručnými a ľahkými zbraňami (RĽZ) a ich muníciou v Líbyi a jej regióne
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Po ľudovom povstaní v Líbyi vo februári 2011 a následnom ozbrojenom konflikte čelí táto krajina výzve spočívajúcej v existencii veľkého objemu zásob konvenčných zbraní a munície vrátane veľkého počtu nefunkčných a nebezpečných položiek. Nekontrolované šírenie ručných a ľahkých zbraní (RĽZ) a munície prispelo k situácii neistoty v Líbyi, susedných krajinách a širšom regióne, vyhroteniu konfliktu a narušeniu budovania mieru po skončení konfliktu, a predstavuje tak závažnú hrozbu pre mier a bezpečnosť.

               (2)

               Nadväzujúc na svoju podporu líbyjského obyvateľstva počas konfliktu a po jeho ukončení je Únia odhodlaná ďalej spolupracovať s Líbyou v širokej škále oblastí, vrátane bezpečnostných otázok a podporovať proces prechodu k demokracii, udržateľnému mieru a bezpečnosti.

               (3)

               Európska rada na svojom zasadnutí 15. a 16. decembra 2005 prijala Stratégiu EÚ na boj proti nedovolenému hromadeniu RĽZ a ich munície a nedovolenému obchodovaniu s nimi. V uvedenej stratégii sa konštatuje, že veľký objem zásob RĽZ a ich munície vedie k ich ľahkej dostupnosti pre civilné obyvateľstvo, páchateľov trestnej činnosti, teroristov a bojovníkov, a zdôrazňuje sa v nej potreba preventívnej činnosti na boj proti nezákonnej ponuke konvenčných zbraní a dopyte po nich. Tiež sa v nej poukazuje na Afriku ako na kontinent najviac postihnutý vnútornými konfliktmi, ktoré sa zostrujú destabilizačným prílivom RĽZ.

               (4)

               Dňa 23. mája 2012 Líbya, Sudán, Stredoafrická republika, Čad a Konžská demokratická republika podpísali Chartúmsku deklaráciu o kontrole RĽZ v krajinách susediacich so západným Sudánom. Líbya a ostatní signatári sa v tejto deklarácií okrem iného zaviazali posilniť národné kapacity a inštitúcie na účely vypracovania a vykonania komplexných stratégií v oblasti kontroly RĽZ, národných akčných plánov a intervencií, vrátane fyzickej bezpečnosti a riadenia zásob (physical security and stockpile management – „PSSM“) RĽZ a munície v držbe štátnych orgánov, v súlade s medzinárodnými normami.

               (5)

               V Chartúmskej deklarácii sa regionálne a medzinárodné organizácie vyzývajú, aby v koordinácii s medzinárodným spoločenstvom poskytli technickú a finančnú podporu na účely vykonania výsledkov konferencie konanej v Chartúme v dňoch 22. a 23. mája 2012 a všetkých nasledujúcich činností a iniciatív na riešenie otázky RĽZ v každej krajine.

               (6)

               Líbya 18. júna 2004 ratifikovala Protokol proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúci Dohovor OSN proti nadnárodnému organizovanému zločinu.

               (7)

               Nemecká agentúra pre medzinárodnú spoluprácu – Deutsche Gesellschaft für internationale Zusammenarbeit GmbH („GIZ“) – vytvára projekt na kontrolu konvenčných zbraní v Líbyi. Dňa 2. mája 2012 sa GIZ a Líbyjské centrum boja proti mínam ako súčasť ministerstva vnútra dohodli na koncepcii programu boja proti mínam a kontroly konvenčných zbraní. Celkový „program týkajúci sa kontroly konvenčných zbraní v Líbyi“ („program“) pozostáva z dvoch osobitných modulov a financujú ho spoločne Únia a Spolkové ministerstvo zahraničných vecí Nemecka.

               (8)

               Je potrebné zabezpečiť, aby Líbya v čo najväčšej miere prebrala zodpovednosť za vykonávanie činností v oblasti PSSM, v súlade s hlavnými zásadami národnej zodpovednosti a účinného posilnenia postavenia miestnych partnerov. Program je preto koncipovaný takým spôsobom, aby sa do činností v oblasti PSSM zapojili relevantné líbyjské zainteresované strany, podľa potreby vrátane ministerstva vnútra, ministerstva obrany, ozbrojených síl a ďalších príslušných aktérov. GIZ poskytne kľúčovým partnerom programu operačnú podporu a technické poradenstvo.

               (9)

               V programe sa zohľadňuje súčasný vývoj a tendencie v Líbyi a potreba zapojiť od začiatku všetky zainteresované strany a možných národných partnerov. Cieľom programu je nadviazať partnerstvá s medzinárodnými mimovládnymi organizáciami, ktoré sa špecializujú na boj proti mínam a činnosti v oblasti PSSM a ktoré už v Líbyi preukázali svoje operačné spôsobilosti. Kladie tiež dôraz na posilnenie regionálnej spolupráce so susediacimi krajinami. Únia sa domnieva, že finančná podpora pre GIZ prispeje k zníženiu rizík súvisiacich s možným nedovoleným šírením konvenčných zbraní a munície smerom do Líbye a z nej, ako aj zo širšieho regiónu a do neho,

         PRIJALA TOTO ROZHODNUTIE:
   Článok 1
   1.   Únia presadzuje mier a bezpečnosť v Líbyi a širšom regióne prostredníctvom podporných opatrení zameraných na riadnu fyzickú bezpečnosť a riadenie zásob arzenálov líbyjských zbraní zo strany líbyjských štátnych inštitúcií na účely zníženia rizík, ktoré pre mier a bezpečnosť predstavuje nezákonné šírenie a nadmerné hromadenie RĽZ a ich munície vrátane posilňovania účinného multilateralizmu na regionálnej úrovni v tomto kontexte.
   2.   Únia podporí činnosti, ktoré budú mať tieto konkrétne ciele:

               —

               pomôcť líbyjským štátnym inštitúciám pri tvorbe národnej stratégie a štandardných operačných postupov v oblasti PSSM,

               —

               podporiť líbyjské štátne inštitúcie pri tvorbe rámca odbornej prípravy v oblasti PSSM,

               —

               podporiť obnovu a bezpečnostné riadenie priestorov skladovania munície podľa národných noriem,

               —

               poskytnúť dočasné skladovacie jednotky pre zásoby konvenčných zbraní a munície,

               —

               podporiť premiestnenie priestorov skladovania munície, ktoré sa nachádzajú v obývaných oblastiach,

               —

               uskutočniť štúdiu uskutočniteľnosti týkajúcu sa možností zníženia existujúcich zásob munície prostredníctvom recyklácie,

               —

               podporiť regionálnu spoluprácu so susednými krajinami v oblasti PSSM,

               —

               zaviesť pružný systém riadenia rizika s cieľom zaistiť realizáciu programu v kontexte rýchlo sa meniaceho prostredia.

         3.   Na účely dosiahnutia cieľov uvedených v odseku 1 sa bude Únia usilovať podporovať líbyjské štátne inštitúcie pri obnove nezabezpečených priestorov skladovania munície, ktoré boli poškodené počas konfliktu, a pri zabezpečovaní riadnej fyzickej bezpečnosti a riadenia zásob arzenálov. Projekt sa zrealizuje v súlade so zásadou národnej zodpovednosti, pričom jeho cieľom bude dlhodobá udržateľnosť. Všetky činnosti sa budú koordinovať s príslušnými líbyjskými štátnymi inštitúciami a inými relevantnými zainteresovanými stranami. Pri projekte sa okrem toho bude uplatňovať zásada vyhýbania sa negatívnym vplyvom s ohľadom na konflikt.
   Podrobný opis projektu sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoká predstaviteľka Únie pre zahraničné veci a bezpečnostnú politiku („VP“).
   2.   Technické vykonávanie projektu uvedeného v článku 1 ods. 3 realizuje spoločnosť Deutsche Gesellschaft für Internationale Zusammenarbeit (GIZ) GmbH („GIZ“).
   3.   GIZ vykonáva úlohy pod vedením VP. VP na tento účel uzavrie so spoločnosťou GIZ potrebné dohody.
   Článok 3
   1.   Finančná referenčná suma na vykonávanie projektu uvedeného v článku 1 je 5 000 000 EUR. Celkový odhadovaný rozpočet celého projektu je 6 600 000 EUR a poskytuje sa v spolupráci so Spolkovým ministerstvom zahraničných vecí Nemecka.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na rozpočet Únie.
   3.   Na správne hospodárenie s výdavkami uvedenými v odseku 1 dohliada Komisia. Komisia na tento účel uzatvorí so spoločnosťou GIZ potrebnú dohodu. V dohode sa ustanoví, že spoločnosť GIZ musí zabezpečiť zviditeľnenie príspevku Únie zodpovedajúce jeho výške.
   4.   Komisia vynaloží úsilie na to, aby sa dohoda uvedená v odseku 3 uzavrela čo najskôr po nadobudnutí účinnosti tohto rozhodnutia. Informuje Radu o akýchkoľvek ťažkostiach v súvislosti s týmto procesom, ako aj o dátume uzavretia dohody.
   Článok 4
   1.   VP podáva Rade správu o vykonávaní tohto rozhodnutia na základe pravidelných správ, ktoré vypracúva spoločnosť GIZ. Rada na základe týchto správ uskutoční svoje hodnotenie.
   2.   Komisia podáva správy o finančných aspektoch vykonávania projektu uvedeného v článku 1.
   Článok 5
   1.   Toto rozhodnutie nadobúda účinnosť dňom jeho prijatia.
   Toto rozhodnutie sa preskúma a zreviduje vzhľadom na politickú situáciu v Líbyi, a to najneskôr 24 mesiacov odo dňa uzavretia dohody uvedenej v článku 3 ods. 3.
   2.   Toto rozhodnutie stráca účinnosť 60 mesiacov odo dňa uzavretia dohody uvedenej v článku 3 ods. 3, pokiaľ sa nerozhodne inak v dôsledku preskúmania uskutočneného na základe odseku 2. Rozhodnutie však stratí účinnosť šesť mesiacov odo dňa nadobudnutia jeho účinnosti, ak sa v uvedenej lehote neuzavrie žiadna dohoda.

      V Luxemburgu 24. júna 2013

            Za Radu

            predsedníčka

         C. ASHTON

      PRÍLOHA

         Program kontroly konvenčných zbraní v Líbyi

      1.   SÚVISLOSTI A DÔVODY

      1.1   Súvislosti

      Počas líbyjskej revolúcie v roku 2011 stratil Kaddáfího režim kontrolu nad veľkou časťou svojho arzenálu konvenčných zbraní. Prístup do zbrojných skladov tak získali opoziční bojovníci, civilisti i vojaci. Od skončenia bojov sa ešte nepodarilo plne obnoviť centralizovanú kontrolu nad zbrojným arzenálom, pričom šírenie zbraní a obchodovanie s nimi má vplyv na konflikty v susedných regiónoch. Konvenčné zbrane sa navyše dostali do domovov civilistov, a tak sa líbyjská spoločnosť vyznačuje rozsiahlym súkromným vlastníctvom konvenčných zbraní. Okrem toho sú oblasti v okolí zbrojných a muničných skladov, poľnohospodárska pôda i verejné priestranstvá kontaminované výbušnými pozostatkami vojny (ERW – explosive remnants of war).
      Podľa líbyjských vládnych inštitúcií je naliehavo potrebné posilniť a centralizovať kontrolu nad konvenčnými zbraňami a muníciou v celej Líbyi. Líbyjské vládne orgány zistili, že na účinné zabezpečenie tejto kontroly je potrebný prenos znalostí, vybavenie a technické kapacity. Líbyjským organizáciám občianskej spoločnosti pôsobiacim v tejto oblasti navyše chýbajú finančné prostriedky a potrebujú lepšie technické kapacity. V reakcii na tieto výzvy dosiahli spoločnosť Deutsche Gesellschaft für internationale Zusammenarbeit (GIZ) GmbH („GIZ“) a vedenie Líbyjského centra boja proti mínam („LMAC“) pod záštitou líbyjského ministerstva obrany dohodu o podpornom programe v oblasti kontroly konvenčných zbraní vrátane fyzickej bezpečnosti a riadenia zásob zbraní („PSSM“).
      Na základe návrhu projektu, ktorý predložila spoločnosť GIZ Spolkovému ministerstvu zahraničných vecí Nemecka, zadalo toto ministerstvo spoločnosti GIZ v októbri 2012 zákazku na realizáciu „programu kontroly konvenčných zbraní v Líbyi“ („program“). Tento projekt trvá 5 rokov (60 mesiacov) a je rozdelený do 4 fáz. Celkový odhadovaný rozpočet na projekt je 6 600 000 EUR, ktoré poskytnú prostredníctvom spolufinancovania dvaja darcovia – Spolkové ministerstvo zahraničných vecí Nemecka a Európska únia. Príspevok Spolkového ministerstva zahraničných vecí Nemecka je 1 600 000 EUR a príspevok Únie je najviac 5 000 000 EUR. Zodpovednosť za riadenie realizácie nesie spoločnosť GIZ.
      Realizácia činností sa začala 1. novembra 2012 a skončí 31. októbra 2017. Spolkové ministerstvo zahraničných vecí uhradí náklady na modul rozvoja kapacít, ako aj všetky náklady na modul PSSM, ktoré Únia neopovažuje za oprávnené.
      Podpora sa líbyjským partnerom bude poskytovať vo forme prenosu znalostí zo strany expertov poskytovaných dlhodobo alebo krátkodobo, ktorí zorganizujú a zrealizujú špecializovanú odbornú prípravu, vo forme dodávok materiálu a vybavenia i určitých finančných príspevkov vrátane grantov na vykonávanie opatrení prostredníctvom vládnych inštitúcií a špecializovaných agentúr.
      Podrobnosti spolupráce medzi spoločnosťou GIZ a spolkovým ministerstvom zahraničných vecí sa uvádzajú v rámcovej dohode, ktorú GIZ a spolkové ministerstvo zahraničných vecí podpísali v roku 2005.
      Podrobnosti spolupráce medzi spoločnosťou GIZ a Komisiou sa uvedú v dohode, ktorú podpíšu GIZ a Komisia.
      1.2   Dôvody podpory zo strany SZBP, viditeľnosť a udržateľnosť

      Nekontrolované šírenie konvenčných zbraní a munície v Líbyi po udalostiach z februára 2011 prispelo k neistote v Líbyi, susedných krajinách a širšom regióne, vyhroteniu konfliktu a narušeniu budovania mieru po skončení konfliktu, a predstavuje tak závažnú hrozbu pre mier a bezpečnosť. Okrem toho aj v stratégii EÚ na boj proti nedovolenému hromadeniu ručných a ľahkých zbraní a ich munície a nedovolenému obchodovaniu s nimi sa poukazuje na Afriku ako na kontinent najviac postihnutý vnútornými konfliktmi, ktoré sa zostrujú destabilizačným prílivom ručných a ľahkých zbraní („RĽZ“). Cieľom podpory programu zo strany Únie je reagovať na tieto hrozby. Taktiež sa ňou zabezpečuje súlad medzi jej bezpečnostnou a rozvojovou politikou. V nadväznosti na podporu líbyjského ľudu zo strany Únie počas konfliktu a po ňom, najmä podporu prostredníctvom krátkodobej zložky nástroja stability v prospech Dánskej rady pre utečencov, dánskej cirkevnej pomoci a poradnej skupiny pre zneškodnenie nevybuchnutej munície a zvyšovanie povedomia civilného obyvateľstva o rizikách RĽZ a ERW, je Únia odhodlaná naďalej spolupracovať s Líbyou v širokom spektre oblastí vrátane bezpečnosti.
      V záujme plného využitia prostriedkov, ktoré sú k dispozícii pre Úniu, v rámci Únie a v jej dvojstranných vzťahoch, bude Únia podporovať program prostredníctvom spolufinancovania, aby sa jej podpora poskytovala účinne spoločným využívaním technických a riadiacich kapacít a systémov a aby sa podnietilo využívanie spoločných monitorovacích, hodnotiacich a účtovných postupov.
      Spoločnosť GIZ ako jedna z popredných organizácií v oblasti medzinárodných služieb spolupráce v prospech udržateľného rozvoja má dlhodobé skúsenosti pri zviditeľňovaní seba samej i svojich partnerov. Na tento účel má GIZ vlastné oddelenie podnikovej komunikácie, ktoré disponuje špecializovanými nástrojmi vonkajšej komunikácie. Viditeľnosť Únie sa teda bude zabezpečovať prostredníctvom vhodného označovania a publicity, pričom za vyzdvihne úloha Únie, zabezpečí sa transparentnosť jej činností a bude sa zvyšovať povedomie širokej verejnosti alebo jej konkrétnej časti o dôvodoch programu, ako aj o podpore programu zo strany Únie a výsledkoch tejto podpory. Publicita môže mať formu publikácií a správ, podujatí, fotografií, videodokumentácie atď. V materiáloch vytvorených v rámci projektu sa bude viditeľne zobrazovať vlajka Únie v súlade s usmerneniami Únie pre vhodné používanie a presnú reprodukciu vlajky.
      Cieľom projektu je dosiahnuť prostredníctvom jeho osobitnej štruktúry a viacúrovňového prístupu udržateľnosť plánovaných opatrení. Vznikol ako strednodobý projekt v trvaní piatich rokov, aby preklenul medzeru medzi krátkodobými núdzovými operáciami a dlhodobými projektmi na podporu udržateľného rozvoja. Líbyjskí partneri sa od začiatku budú podieľať na tvorbe projektu, čím sa v najväčšej možnej miere zabezpečuje ich angažovanosť, a na konci budú po piatich rokoch pripravení v priebehu šesťmesačnej odovzdávacej fázy prevziať plnú zodpovednosť. GIZ bude navyše pracovať na rôznych úrovniach, pričom bude spolupracovať so štátnymi inštitúciami, mimovládnymi organizáciami a občianskou spoločnosťou, ako aj s medzinárodnými darcami. Aby sa zabezpečilo pokračovanie projektových činností v nestálej krajine, akou je Líbya, je projekt vybavený zložkou zameranou na riadenie rizika. Udržateľnosť opatrení aj po skončení projektu sa osobitne posiľňuje začlenením prvkov zameraných na rozvoj ľudských kapacít, inštitucionálny rozvoj a tvorbu regionálnych sietí. Znamená to, že sa zlepšia kapacity, aby mohli líbyjské štátne inštitúcie v budúcnosti vykonávať potrebné súvisiace iniciatívy.
      2.   CIELE

      2.1   Celkový cieľ

      Cieľom programu je podporiť líbyjské štátne inštitúcie pri vykonávaní účinnej vnútroštátnej kontroly nad konvenčnými zbraňami a muníciou, pri minimalizovaní rizika nedovoleného šírenia konvenčných zbraní a ich munície a pri zvládaní bezpečnostných dôsledkov ozbrojeného konfliktu v Líbyi. Prvoradým cieľom projektu je posilniť líbyjské štátne inštitúcie a mimovládne organizácie v oblasti kontroly konvenčných zbraní a munície. Cieľom projektu je tiež posilnenie regionálnej spolupráce.
      2.2   Osobitné ciele

                  (i)

                  podporiť líbyjské štátne inštitúcie poverené dohľadom a koordináciou v oblasti kontroly konvenčných zbraní a boja proti mínam (LMAC) pri plnení ich úloh;

                  (ii)

                  posilniť líbyjské mimovládne organizácie pôsobiace v oblasti kontroly konvenčných zbraní a boja proti mínam pri obhajovaní postojov, zvyšovaní povedomia, ako aj pri plnení technických úloh;

                  (iii)

                  podporiť líbyjské štátne inštitúcie poverené koordináciou a dohľadom v oblasti PSSM pri vypracúvaní, koordinovaní a vykonávaní opatrení v oblasti PSSM;

                  (iv)

                  priamo podporovať vykonávanie činností v oblasti riadenia zásob vrátane premiestnenia skladovacích priestorov mimo obývaných oblastí, obnovy muničných skladov podľa vnútroštátnych noriem a zabezpečenia a vybudovania dočasných muničných skladov;

                  (v)

                  posilniť regionálnu spoluprácu, výmenu znalostí a partnerské učenie sa, pokiaľ ide o PSSM a šírenie a nedovolené hromadenie konvenčných zbraní.

            3.   PROJEKTOVÉ MODULY A OČAKÁVANÉ VÝSLEDKY

      Projekt pozostáva z dvoch osobitných modulov:

                  3.1.

                  Rozvoj kapacít (financovaný Spolkovým ministerstvom zahraničných vecí Nemecka (SMZV)) a

                  3.2.

                  PSSM (financovaný Úniou)

            3.1   Rozvoj kapacít (financovaný Spolkovým ministerstvom zahraničných vecí Nemecka (SMZV))

      Cieľom tohto modulu je posilniť kapacity líbyjských štátnych inštitúcií poverených dohľadom a koordináciou v oblasti kontroly konvenčných zbraní a boja proti mínam, ako aj kapacity líbyjských mimovládnych organizácií pôsobiacich v oblasti kontroly konvenčných zbraní a boja proti mínam. Zahŕňa to presadzovanie organizačného rozvoja, zlepšovanie finančného hospodárenia a riadenia kvality, ako aj rozvoj technických zručností.
      V súlade s celkovým cieľom programu sa v rámci tohto modulu realizuje zásada vnútroštátnej angažovanosti a cieľom je posilniť líbyjské inštitúcie a spôsobilosti v záujme dlhodobej udržateľnosti. Rozvoj kapacít má dvojaké zameranie. Prvoradá pozornosť sa venuje vnútroštátnemu orgánu pre boj proti mínam v Líbyi – LMAC, ktoré je súčasťou ministerstva obrany. Druhým bodom záujmu sú líbyjské organizácie občianskej spoločnosti, ktoré sa podieľajú na odmínovaní a zvyšovaní povedomia.
      Výsledok 1: Identifikujú a kvalifikujú sa potreby odbornej prípravy a vybavenia LMAC, ktoré je líbyjskou inštitúciou poverenou líbyjským ministerstvom zahraničných vecí dohľadom a koordináciou v oblasti kontroly konvenčných zbraní a boja proti mínam. LMAC okrem iného vypracuje stratégie posilnenia inštitucionálnej kapacity v oblasti organizačného rozvoja, finančného hospodárenia a riadenia kvality.

                  Činnosť 1

                  :

                  Vypracovanie a analýza posúdenia potrieb v oblasti inštitucionálnych kapacít

                  Činnosť 2

                  :

                  Vypracovanie podnikateľského plánu a systému riadenia kvality

                  Činnosť 3

                  :

                  Zostavenie rámcového programu pre vzdelávanie a odbornú prípravu personálu zbrojných a muničných skladov

                  Činnosť 4

                  :

                  Podpora zriaďovania koordinačných úradov partnerskej inštitúcie (LMAC)

            Výsledok:

                  —

                  vypracovanie a dokumentácia posúdenia potrieb v oblasti rozvoja inštitucionálnych kapacít LMAC do konca 18. mesiaca projektu;

                  —

                  vypracovanie projektu podnikateľský plán a proces riadenia kvality zo strany príslušnej inštitúcie (LMAC) do 30. mesiaca;

                  —

                  zabezpečiť primerané vybavenie príslušnej inštitúcie (LMAC) do 30. mesiaca projektu;

                  —

                  vypracovanie rámca odbornej prípravy v spolupráci s partnerskou inštitúciou (LMAC).

            Ďalšie výsledky týchto činností sa stanovia v spolupráci s LMAC do konca šiesteho. mesiaca projektu. Vzhľadom na to, že líbyjské ministerstvo zahraničných vecí vymenovalo partnerskú inštitúciu len nedávno, príslušné ukazovatele sa stanovia čo najskôr.
      Výsledok 2: Identifikujú a kvalifikujú sa potreby odbornej prípravy a vybavenia líbyjských mimovládnych organizácií pôsobiacich v oblasti kontroly konvenčných zbraní a boja proti mínam. Posilnia sa kapacity týchto mimovládnych organizácií, najmä v oblasti riadenia, finančného hospodárenia a technických zručností.

                  Činnosť 1

                  :

                  Odborná príprava v oblasti riadenia a finančného hospodárenia

                  Činnosť 2

                  :

                  Technická odborná príprava v oblasti boja proti mínam

            Výsledok:

                  —

                  Realizácia troch každoročných kurzov odbornej prípravy v oblasti riadenia realizované mimovládnymi organizáciami v rokoch 2013, 2014 a 2015.

            3.2   PSSM (financovaný Úniou)

                  Činnosť 1

                  :

                  Tvorba národnej stratégie a štandardných operačných postupov v oblasti PSSM;

                  Činnosť 2

                  :

                  Zostavenie rámca odbornej prípravy v oblasti PSSM;

                  Činnosť 3

                  :

                  Obnova a bezpečnostné riadenie muničných skladov;

                  Činnosť 4

                  :

                  Zabezpečenie dočasných skladov;

                  Činnosť 5

                  :

                  Premiestnenie muničných skladov;

                  Činnosť 6

                  :

                  Možnosti recyklácie zásob munície;

                  Činnosť 7

                  :

                  Regionálna spolupráca v oblasti PSSM;

                  Činnosť 8

                  :

                  Zavedenie odolného systému riadenia rizika.

            3.2.1   Tvorba národnej stratégie a štandardných operačných postupov v oblasti PSSM

      Ciele:
      Táto činnosť zlepší koordináciu medzi líbyjskými inštitúciami pôsobiacimi v oblasti riadenia zásob a jej výsledkom bude kvalitnejšie vykonávanie postupov riadenia zásob a z toho vyplývajúca väčšia bezpečnostná ochrana a bezpečnosť zásob konvenčných zbraní a munície. Líbyjské štátne inštitúcie poverené koordináciou a dohľadom v oblasti PSSM budú schopné vypracovať, koordinovať a vykonávať opatrenia v oblasti PSSM.
      Opis:

                  —

                  preskúmanie a revízia existujúcich národných stratégií a štandardných operačných postupov v oblastiach súvisiacich s PSSM a nadobudnutie poznatkov na účely vypracovania novej národnej stratégie a revidovaných štandardných operačných postupov,

                  —

                  šírenie a prediskutovanie nadobudnutých poznatkov a všeobecnej koncepcie národnej stratégie v rámci participačného konzultačného procesu za účasti všetkých relevantných zainteresovaných strán, ku ktorým patria napríklad ministerstvo vnútorných záležitostí, ministerstvo obrany, ministerstvo zahraničných vecí, líbyjské ozbrojené sily, národná garda a vnútroštátne mimovládne organizácie,

                  —

                  poskytovanie organizačnej podpory a technickej expertízy líbyjskému orgánu zodpovednému za tvorbu národnej stratégie a štandardných operačných postupov,

                  —

                  podpora príslušnej národnej inštitúcie v záujme uľahčenia preskúmania stratégie a procesu budovania konsenzu s relevantnými zainteresovanými stranami na účely finalizácie národnej stratégie a štandardných operačných postupov v oblasti PSSM.

            Výsledok:

                  —

                  Vypracovanie národnej stratégie pre oblasť PSSM.

                  —

                  Vypracovanie štandardných operačných postupov v oblasti pre oblasť PSSM.

            3.2.2   Zostavenie rámca odbornej prípravy v oblasti PSSM

      Ciele:
      Výsledkom tejto činnosti bude vyššia úroveň odbornej prípravy personálu zbrojných a muničných skladov a taktiež vyššia bezpečnosť týchto skladov.
      Opis:

                  —

                  preskúmanie existujúcich posúdení potrieb odbornej prípravy v oblastiach súvisiacich s PSSM a nadobudnutie poznatkov na účely tvorby nového rámca odbornej prípravy,

                  —

                  uskutočnenie prieskumu existujúcich a plánovaných partnerských subjektov a inštitúcií odbornej prípravy na účely kurzov odbornej prípravy v oblasti PSSM,

                  —

                  uľahčenie procesu konzultácií so zainteresovanými stranami s cieľom vypracovať všeobecnú koncepciu a stanoviť hlavné ciele budúceho národného rámca odbornej prípravy v oblasti PSSM,

                  —

                  uľahčenie vypracúvania rámca odbornej prípravy expertným tímom pozostávajúcim z líbyjských a medzinárodných expertov. Rámec odbornej prípravy by mal zahŕňať vymedzenie cieľovej skupiny, stratégiu oslovenia a výberu cieľovej skupiny, vypracovanie plánu odbornej prípravy, vymedzenie metód odbornej prípravy, časový harmonogram, personálnu koncepciu a výpočet nákladov, ako aj vytvorenie systému dokumentácie a hodnotenia.

            Výsledok:

                  —

                  Uskutočnenie seminárov zameraných na proces konzultácií so zainteresovanými stranami a proces vypracúvania textu.

                  —

                  Vypracovanie rámca odbornej prípravy.

            3.2.3   Obnova a bezpečnostné riadenie muničných skladov

      Ciele:
      Významné zníženie rizika krádeže v zbrojných a muničných skladoch, ich vyrabovania a neoprávneného vstupu do nich.
      Opis:

                  —

                  preskúmanie existujúcich údajov o muničných skladoch, ako aj správ na miestnej úrovni týkajúcich sa nezabezpečených skládok zbraní a munície v obývaných oblastiach a vypracovanie podrobnej správy o výsledkoch tohto preskúmania,

                  —

                  zjednodušenie procesu stanovovania priorít zo strany príslušných líbyjských inštitúcií, pokiaľ ide o výber muničných skladov, ktoré sa majú obnoviť v rámci pilotného projektu,

                  —

                  zadanie štúdie o technickej uskutočniteľnosti a vytvorenie tímov na konštrukčné prehliadky na účely vypracovania nákladovo efektívnych možností obnovy,

                  —

                  uľahčenie dosiahnutia konsenzu o tom, ktoré muničné sklady obnoviť. V rámci procesu rozhodovania sa budú uplatňovať aj tieto kritériá výberu: národné priority v súvislosti s výberom, ohrozenie bezpečnosti miestneho obyvateľstva, poskytnutie prístupu príslušnými bezpečnostnými aktérmi (vojenské rady atď.), operačné a finančné obmedzenia a preferencie miestnych komunít,

                  —

                  uľahčenie zadávania technického prieskumu externému subjektu a tvorby referenčného rámca a uľahčenie zadávania zákazky na realizáciu jednotlivých projektov obnovy,

                  —

                  uľahčenie spoločného monitorovania a posudzovania kvality,

                  —

                  uľahčenie tvorby koncepcie bezpečnosti a bezpečnostnej ochrany pre pilotné muničné sklady,

                  —

                  poskytnutie bezpečnostného vybavenia pre pilotné muničné sklady,

                  —

                  poskytovanie odbornej prípravy perspektívnemu personálu skladov.

            Výsledok:

                  —

                  Obnovenie stanoveného počtu muničných skladov (počet sa stanoví po ukončení fázy 1).

            3.2.4   Zabezpečenie dočasných skladov

      Ciele:
      Výsledkom tejto činnosti bude lepšia kontrola vybraných líbyjských arzenálov konvenčných zbraní, čím sa zníži riziko krádeže a zlepší ochrana civilného obyvateľstva pred nekontrolovanými explóziami.
      Opis:

                  —

                  zadanie prieskumu možných priestorov na umiestnenie dočasných skladov a štúdie uskutočniteľnosti týkajúcej sa nákladovo efektívnych možností realizácie dočasných skladov. Výsledky prieskumu sa podrobne uvedú v správe o umiestnení dočasných skladov a ich technických špecifikáciách,

                  —

                  uľahčenie dosahovania konsenzu o mieste vybudovania dočasných skladov. V rámci procesu rozhodovania sa budú uplatňovať aj tieto kritériá výberu: národné priority, ohrozenie bezpečnosti miestneho obyvateľstva, poskytnutie prístupu príslušnými bezpečnostnými aktérmi (vojenské rady atď.), operačné a finančné obmedzenia a preferencie miestnych komunít,

                  —

                  uľahčenie zadávania technického prieskumu externým subjektom a tvorby referenčného rámca a uľahčenie zadávania zákaziek na realizáciu jednotlivých projektov výstavby,

                  —

                  uľahčenie spoločného monitorovania a posudzovania kvality,

                  —

                  uľahčenie tvorby koncepcie bezpečnosti a bezpečnostnej ochrany pre každý dočasný sklad,

                  —

                  poskytnutie bezpečnostného vybavenia pre vybrané dočasné sklady,

                  —

                  poskytovanie odbornej prípravy perspektívnemu personálu skladov.

            Výsledok:

                  —

                  Vytvorenie stanoveného počtu dočasných muničných skladov (počet sa stanoví po ukončení fázy 1).

            3.2.5.   Premiestnenie muničných skladov

      Ciele:
      Realizácia tejto činnosti prinesie zlepšenie bezpečnosti skladov a zlepšenie bezpečnostnej situácie okolitých obývaných oblastí.
      Opis:

                  —

                  zadanie prieskumu skladov v celej Líbyi, ktoré je potrebné premiestniť,

                  —

                  zadanie štúdie uskutočniteľnosti a súvisiacej správy týkajúcej sa nákladovo efektívnych možností prepravy/premiestnenia a možností nového umiestnenia muničných skladov,

                  —

                  uľahčenie dosiahnutia konsenzu o výbere muničných skladov, ktoré sa majú premiestniť. V rámci procesu rozhodovania sa budú uplatňovať aj tieto kritériá výberu: národné priority, ohrozenie bezpečnosti miestneho obyvateľstva, poskytnutie prístupu príslušnými bezpečnostnými aktérmi (vojenské rady atď.), operačné a finančné obmedzenia a preferencie miestnych komunít,

                  —

                  uľahčenie zadávania technického prieskumu externým subjektom a tvorby referenčného rámca a uľahčenie zadávania zákaziek na realizáciu jednotlivých projektov premiestnenia/prepravy,

                  —

                  uľahčenie spoločného monitorovania a posudzovania kvality.

            Výsledok:

                  —

                  Premiestnenie stanoveného počtu muničných skladov (počet sa stanoví po ukončení fázy 1).

            3.2.6   Možnosti recyklácie zásob munície

      Cieľ:
      Dokončenie štúdie uskutočniteľnosti týkajúcej sa možností zníženia existujúcich zásob munície prostredníctvom recyklácie a tým vytvorenie motivácie na likvidáciu konvenčných zbraní.
      Opis:

                  —

                  vypracovanie referenčného rámca spolu s príslušnými líbyjskými orgánmi,

                  —

                  uľahčenie medzinárodnej súťaže a výberového konania,

                  —

                  zadanie štúdie uskutočniteľnosti,

                  —

                  uľahčenie spoločnej kontroly kvality štúdie uskutočniteľnosti,

                  —

                  šírenie výsledkov štúdie medzi zainteresovanými líbyjskými stranami,

                  —

                  uľahčenie prekladu a vytlačenia štúdie.

            Výsledok:

                  —

                  správa o štúdii uskutočniteľnosti týkajúcej sa možností zníženia existujúcich zásob munície prostredníctvom recyklácie,

                  —

                  seminár zameraný na šírenie výsledkov.

            3.2.7   Regionálna spolupráca v oblasti PSSM

      Cieľ:
      Touto činnosťou sa posilní regionálna súčinnosť a koordinácia, čím sa zlepšia odborné znalosti a kapacity príslušných štátnych inštitúcií a mimovládnych organizácií pôsobiacich v oblasti kontroly konvenčných zbraní a riadenia zásob zbraní v regióne.
      Opis:

                  —

                  podpora organizácie maximálne dvoch regionálnych dvojdňových konferencií, ktoré poslúžia ako fóra pre regionálny dialóg, výmenu informácií a znalostí a partnerské učenie sa, pričom sa uplatní trojlíniový prístup: i) vysokopostavení účastníci zo štátnych inštitúcií, ii) technickí realizátori v oblasti riadenia zásob a iii) mimovládne organizácie a uskutoční sa viacero prezentácií a seminárov,

                  —

                  uľahčenie rozhodovacieho procesu, pokiaľ ide o témy prezentácií a seminárov,

                  —

                  uľahčenie identifikácie potenciálnych účastníkov, ako aj prednášajúcich s pomocou EÚ, líbyjských partnerov a susedných krajín,

                  —

                  uľahčenie vypracovania referenčného rámca a postupu zadania zákazky spoločnosti, ktorá zabezpečí konferenčné služby, komunikáciu s verejnosťou a dokumentáciu.

            Výsledok:

                  —

                  Maximálne dve dvojdňové konferencie v rámci obdobia dva a pol roka, na ktorých sa zúčastní do 45 účastníkov.

            3.2.8   Zavedenie odolného systému riadenia rizika

      Cieľ:
      Podporiť úspešné vykonávanie projektových činností s ohľadom na konflikt v náročnom rizikovom prostredí, ktoré sa okrem iného vyznačuje krehkou verejnou bezpečnosťou, početnými ozbrojenými skupinami a rýchlo sa meniacou bezpečnostnou situáciou.
      Opis:

                  —

                  vypracovanie projektových usmernení pre vytvorenie programu s ohľadom na konflikt v súlade s prístupom „nespôsobenia škody“, čo znamená vykonávanie projektových činností takým spôsobom, ktorý minimalizuje neúmyselné negatívne vplyvy,

                  —

                  realizácia analýzy rizík a hrozieb a vypracovanie bezpečnostnej koncepcie pre program vrátane štandardných operačných postupov s cieľom dosiahnuť čo najväčšiu bezpečnosť personálu a aktív projektu,

                  —

                  sústavné monitorovanie rizík a hrozieb na mieste a poradenské služby v oblasti rizík poskytované personálu projektu a operáciám v teréne,

                  —

                  bezpečnostné vybavenie na ochranu personálu a aktív projektu,

                  —

                  vytvorenie flexibilného nástroja projektového riadenia s cieľom zabezpečiť realizáciu projektu v prípade zhoršenia bezpečnostnej situácie, predovšetkým možnosti riadenia projektu na diaľku.

            Výsledok:

                  —

                  zavedenie bezpečnostnej koncepcie projektu,

                  —

                  vypracovanie usmernení pre tvorbu programu s ohľadom na konflikt,

                  —

                  ustanovenie poradcu v oblasti riadenia rizík.

            4.   REALIZÁCIA

      4.1   Všeobecná štruktúra

      Na základe návrhu projektu, ktorý predložila spoločnosť GIZ spolkovému ministerstvu zahraničných vecí, zadalo toto ministerstvo spoločnosti GIZ v októbri 2012 zákazku na realizáciu modulu programu kontroly konvenčných zbraní v Líbyi zameraného na rozvoj kapacít. Realizácia činností sa začala 1. novembra 2012 a skončí 31. októbra 2017. Vďaka príspevku Únie sa tento projekt rozšíri prostredníctvom podpory ďalšieho modulu zameraného na oblasť PSSM. Modul PSSM sa bude realizovať popri module rozvoja kapacít, pričom činnosti sa začnú v roku 2013 a budú prebiehať do októbra 2017.
      GIZ bude realizovať modul rozvoja kapacít i modul PSSM prostredníctvom dlhodobého i krátkodobého poskytovania expertov, ako aj v spolupráci medzinárodnými a vnútroštátnymi partnermi, sčasti prostredníctvom subdodávateľských dohôd.
      Hlavným partnerom GIZ pre modul rozvoja kapacít je LMAC. Vo verbálnej nóte adresovanej nemeckému veľvyslanectvu v Tripolise zo 17. decembra 2012 líbyjské ministerstvo zahraničných vecí potvrdilo, že LMAC je líbyjskou národnou inštitúciou zodpovednou za dohľad a koordináciu v oblasti kontroly konvenčných zbraní a boja proti mínam, a privítalo program, ktorý má realizovať GIZ.
      Spoločnosť GIZ bola vybraná za realizačnú agentúru tohto projektu vzhľadom na jej osobitné odborné znalosti a skúsenosti z celého sveta, ako aj na prezentáciu pred pracovnou skupinou CODUN o hodnotiacej misii GIZ v Líbyi a jej odporúčania a navrhovanú stratégiu činnosti, ktorá zhŕňa najmä zabezpečenie účasti a angažovanosti všetkých relevantných zainteresovaných strán, ako aj vzhľadom na jej dôraz na udržateľný vplyv.
      4.2   Partneri

      Programové činnosti v Líbyi sa v prípade oboch modulov budú realizovať v spolupráci v medzinárodnými partnermi. GIZ už spolupracuje a bude spolupracovať s viacerými partnermi: misia OSN v Líbyi (UNSMIL) podporuje líbyjské agentúry okrem iného poskytovaním strategických a technických konzultácií v oblasti bezpečnosti a kontroly zbraní. Misia UNSMIL získala na základe rezolúcie Bezpečnostnej rady OSN č. 2040 z 12. marca 2012 mandát v oblasti boja proti mínam, riadenia munície a zbraní. GIZ spolupracuje aj s ďalšími darcami v oblasti kontroly zbraní z boja proti mínam v Líbyi, najmä so Spojenými štátmi a Spojeným kráľovstvom.
      Hoci zodpovednosť za celkové riadenie programu nesie GIZ, nadviažu sa aj partnerstvá s medzinárodnými MVO, ktoré sa špecializujú na oblasť PSSM a boj proti mínam, aby poskytli ďalšie špecializované odborné znalosti v súvislosti s oboma modulmi a aby vykonávali odmínovanie v teréne. Vzhľadom na rozdelenie programu na moduly sa v rámci neho bude spolupracovať s viacerými MVO, ktoré sa vyberú na základe prítomnosti v regióne, silných a slabých stránok, ako aj skúseností a operačných spôsobilostí v Líbyi.
      4.3   Riadenie činnosti

      Programová štruktúra: modulový prístup
      Program je štruktúrovaný tak, aby sa v jeho priebehu mohli flexibilne a s ohľadom na citlivosť konfliktu dopĺňať alebo vypúšťať konkrétne moduly v záujme prispôsobenia sa meniacemu prostrediu. Táto štruktúra umožňuje, aby časti programu financovali rôzni darcovia a aby boli ich príspevky viditeľné. Napokon štruktúra programu poskytuje aj kapacitu na spoľahlivé riadenie rizika a náležité riadenie projektu. GIZ teda poskytuje projektovú platformu, ktorá zabezpečuje riadenie programu a realizáciu oboch modulov projektu.
      Programová stratégia: štyri fázy za päť rokov
      Program má preklenúť medzeru medzi krátkodobými núdzovými operáciami, ktoré sa v Líbyi blížia ku koncu, národnými rozvojovými stratégiami a programami, ktoré by mala líbyjská vláda zaviesť a vykonávať v priebehu nadchádzajúcich rokov.
      Preto sa usmerňuje päťročnou strednodobou stratégiou, ktorá je dlhšia ako bežné cykly núdzových plánov. Najmä modul rozvoja kapacít si bude vyžadovať čas a spoľahlivé partnerstvo medzi programovými a vnútroštátnymi partnermi, aby sa dosiahli hmatateľné výsledky a aby najneskôr na konci 4. fázy vnútroštátne kapacity zodpovedali vnútroštátnej angažovanosti.
      Rozdelením na štyri fázy sa zabezpečuje, že programové moduly možno v priebehu programu prispôsobovať buď rôznym potrebám na strane partnerov, alebo meniacej sa situácii v oblasti financovania. Taktiež sa tým umožňuje začleniť v 3. fáze do programu ďalšie moduly, ak budú v tom čase podmienky pre dané oblasti priaznivejšie, ako sú teraz.
      Dojednania darcov:
      Projekt je projektom viacerých darcov, ktorý financujú spoločne Únia a Spolkové ministerstvo zahraničných vecí Nemecka.
      Spolkové ministerstvo zahraničných vecí Nemecka bude pravidelne monitorovať celý projekt, ktorý realizuje spoločnosť GIZ, zahŕňajúci zložku rozvoja kapacít a zložku PSSM prostredníctvom svojich zaužívaných postupov.
      Trvanie a fázy programu:


title: Rozhodnutie Rady 2013/134/SZBP z  18. marca 2013 , ktorým sa mení a dopĺňa rozhodnutie 2011/173/SZBP o reštriktívnych opatreniach s ohľadom na situáciu v Bosne a Hercegovine

text:
               19.3.2013

               SK

               Úradný vestník Európskej únie

               L 75/33

         ROZHODNUTIE RADY 2013/134/SZBP
   z 18. marca 2013,
   ktorým sa mení a dopĺňa rozhodnutie 2011/173/SZBP o reštriktívnych opatreniach s ohľadom na situáciu v Bosne a Hercegovine
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 21. marca 2011 prijala rozhodnutie 2011/173/SZBP (1).

               (2)

               Na základe preskúmania rozhodnutia 2011/173/SZBP by sa reštriktívne opatrenia mali obnoviť na obdobie do 22. marca 2014.

               (3)

               Rozhodnutie 2011/173/SZBP by sa malo zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Článok 1
   V článku 6 rozhodnutia 2011/173/SZBP sa druhý odsek nahrádza takto:

      „Toto rozhodnutie sa uplatňuje do 22. marca 2014.“

   Článok 2
   Toto rozhodnutie nadobúda účinnosť dňom jeho uverejnenie v Úradnom vestníku Európskej únie.

      V Bruseli 18. marca 2013

            Za Radu

            predseda

         S. COVENEY

      (1)  Ú. v. EÚ L 76, 22.3.2011, s. 68.


title: Rozhodnutie Rady (SZBP) 2016/597 z 18. apríla 2016, ktorým sa predlžuje mandát osobitného zástupcu Európskej únie pre mierový proces na Blízkom východe

text:
               19.4.2016

               SK

               Úradný vestník Európskej únie

               L 103/29

         ROZHODNUTIE RADY (SZBP) 2016/597
   z 18. apríla 2016,
   ktorým sa predlžuje mandát osobitného zástupcu Európskej únie pre mierový proces na Blízkom východe
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 33 a jej článok 31 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 15. apríla 2015 prijala rozhodnutie (SZBP) 2015/599 (1), ktorým sa pán Fernando GENTILINI vymenúva za osobitného zástupcu Európskej únie (OZEÚ) pre mierový proces na Blízkom východe. Mandát OZEÚ má uplynúť 30. apríla 2016.

               (2)

               Mandát OZEÚ by sa mal predĺžiť o ďalšie obdobie 10 mesiacov.

               (3)

               OZEÚ bude svoj mandát vykonávať v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Fernanda GENTILINIHO ako OZEÚ pre mierový proces na Blízkom východe sa týmto predlžuje do 28. februára 2017. Rada môže rozhodnúť, že mandát OZEÚ sa skončí skôr na základe posúdenia zo strany Politického a bezpečnostného výboru (PBV) a na návrh vysokého predstaviteľa Únie pre zahraničné veci a bezpečnostnú politiku (VP).
   Článok 2
   Ciele politiky
   1.   Mandát OZEÚ je založený na cieľoch politiky Únie týkajúcej sa mierového procesu na Blízkom východe.
   2.   Všeobecným cieľom je úplný mier, ktorý by sa mal dosiahnuť na základe riešenia založeného na existencii dvoch štátov – Izraela a susediaceho demokratického, životaschopného, mierového a zvrchovaného palestínskeho štátu – ktoré by existovali vedľa seba oddelené bezpečnými a uznávanými hranicami a mali normálne vzťahy so svojimi susedmi v súlade s príslušnými rezolúciami Bezpečnostnej rady Organizácie Spojených národov (OSN) a s madridskými zásadami vrátane zásady výmeny územia za mier, cestovnej mapy, dohôd, ktoré zúčastnené strany dosiahli predtým a Arabskej mierovej iniciatívy. Vzhľadom na rôzne aspekty izraelsko-arabských vzťahov predstavuje regionálny rozmer podstatný prvok úplného mieru.
   3.   Politickými prioritami v záujme dosiahnutia tohto cieľa sú zachovanie riešenia založeného na existencii dvoch štátov a obnovenie a podpora mierového procesu. Kľúčovými prvkami na dosiahnutie úspešného výsledku sú jasné parametre vymedzujúce základ rokovaní, pričom Únia zaujala stanovisko k týmto parametrom v záveroch Rady z decembra 2009, decembra 2010 a júla 2014 a bude ich naďalej aktívne propagovať.
   4.   Únia je odhodlaná spolupracovať so zúčastnenými stranami a s partnermi medzinárodného spoločenstva, a to aj prostredníctvom účasti v Kvartete pre Blízky východ (ďalej len „kvarteto“), a aktívne podporovať vhodné medzinárodné iniciatívy na dodanie nového impulzu rokovaniam.
   Článok 3
   Mandát
   1.   Na dosiahnutie uvedených cieľov politiky sa OZEÚ udeľuje mandát:

               a)

               poskytovať aktívny a účinný príspevok Únie k činnostiam a iniciatívam, ktoré vedú k definitívnemu urovnaniu izraelsko-palestínskeho konfliktu, vychádzajúceho z riešenia založeného na existencii dvoch štátov a v súlade s parametrami EÚ;

               b)

               podporovať a udržiavať úzke styky so všetkými stranami mierového procesu, príslušnými politickými aktérmi, inými krajinami tohto regiónu, členmi kvarteta a s inými príslušnými krajinami, ako aj s OSN a inými príslušnými medzinárodnými organizáciami, ako je Liga arabských štátov, s cieľom spolupracovať s nimi pri posilňovaní mierového procesu;

               c)

               podľa potreby sa podieľať na podpore a prispievať k prípadnému novému rámcu rokovaní na základe konzultácií so všetkými kľúčovými zainteresovanými stranami a členskými štátmi;

               d)

               aktívne podporovať mierové rokovania medzi stranami a prispievať k nim, a to aj prostredníctvom predkladania návrhov v mene Únie v rámci týchto rokovaní;

               e)

               zabezpečovať trvalú prítomnosť Únie na príslušných medzinárodných fórach;

               f)

               prispievať ku krízovému riadeniu a k predchádzaniu krízam, a to aj v súvislosti s Gazou;

               g)

               na požiadanie prispievať k vykonávaniu medzinárodných dohôd dosiahnutých medzi stranami a viesť s nimi diplomatické rokovania v prípade porušenia podmienok uvedených dohôd;

               h)

               prispievať k politickému úsiliu o dosiahnutie zásadnej zmeny, ktorá by viedla k udržateľnému riešeniu pre Pásmo Gazy, ktoré je neoddeliteľnou súčasťou budúceho palestínskeho štátu a ktoré by malo byť predmetom rokovaní;

               i)

               venovať osobitnú pozornosť faktorom, ktoré ovplyvňujú regionálny rozmer mierového procesu, účasti arabských partnerov a vykonávaniu Arabskej mierovej iniciatívy;

               j)

               viesť konštruktívne rokovania so signatármi dohôd v rámci mierového procesu s cieľom podporovať dodržiavanie základných noriem demokracie vrátane dodržiavania medzinárodného humanitárneho práva, ľudských práv a zásad právneho štátu;

               k)

               predkladať návrhy týkajúce sa zásahov Únie do mierového procesu a najlepšieho spôsobu realizácie jej iniciatív a jej prebiehajúceho úsilia súvisiaceho s mierovým procesom, ako je napríklad príspevok Únie k palestínskym reformám, vrátane politických aspektov príslušných rozvojových projektov Únie;

               l)

               primäť zúčastnené strany k tomu, aby sa zdržali jednostranného konania, ktoré ohrozuje realizovateľnosť riešenia založeného na existencii dvoch štátov;

               m)

               ako vyslanec pri kvartete podávať správy o pokroku a vývoji rokovaní a prispievať k príprave zasadnutí vyslancov pri kvartete na základe pozícií Únie a koordinácie s ďalšími členmi kvarteta;

               n)

               prispievať k vykonávaniu politiky Únie v oblasti ľudských práv v spolupráci s OZEÚ pre ľudské práva vrátane usmernení Únie pre oblasť ľudských práv, najmä usmernení Únie o deťoch v ozbrojených konfliktoch, ako aj o násilí voči ženám a boji proti všetkým formám ich diskriminácie, a politiky Únie s ohľadom na rezolúciu Bezpečnostnej rady Organizácie Spojených národov 1325 (2000) o ženách, mieri a bezpečnosti, a to aj sledovaním vývoja v tejto oblasti a podávaním správ a formulovaním odporúčaní o ňom;

               o)

               prispievať k lepšiemu pochopeniu úlohy Únie medzi mienkotvornými subjektmi v regióne.

         2.   OZEÚ podporuje prácu VP v regióne a zabezpečuje prehľad všetkých činností Únie v regióne, ktoré súvisia s mierovým procesom na Blízkom východe.
   Článok 4
   Vykonávanie mandátu
   1.   OZEÚ je zodpovedný za vykonávanie svojho mandátu pod vedením VP.
   2.   PBV je s OZEÚ v úzkom spojení a je jeho hlavným styčným bodom s Radou. PBV činnosť OZEÚ v rámci jeho mandátu strategicky a politicky usmerňuje bez toho, aby boli dotknuté právomoci VP.
   3.   OZEÚ svoju činnosť úzko koordinuje s Európskou službou pre vonkajšiu činnosť (ESVČ) a s jej príslušnými útvarmi.
   4.   OZEÚ úzko spolupracuje so zastupiteľským úradom Únie v Jeruzaleme, delegáciou Únie v Tel Avive, ako aj so všetkými inými príslušnými delegáciami Únie v regióne.
   5.   OZEÚ sa zdržiava predovšetkým v regióne a zároveň je pravidelne prítomný v ústredí ESVČ.
   Článok 5
   Financovanie
   1.   Referenčná suma určená na úhradu výdavkov spojených s mandátom OZEÚ v období od 1. mája 2016 do 28. februára 2017 je 1 250 000 EUR.
   2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci svojho mandátu a zodpovedajúcich dostupných finančných prostriedkov zodpovedá za vytvorenie tímu. Tím zahŕňa odborníkov na osobitné politické otázky vyplývajúce z mandátu. OZEÚ bezodkladne informuje Radu a Komisiu o zložení tímu.
   2.   Členské štáty, inštitúcie Únie a ESVČ môžu navrhnúť vyslanie personálu pre OZEÚ. Plat členov vyslaného personálu hradí príslušný členský štát, príslušná inštitúcia Únie alebo ESVČ. K OZEÚ sa tiež môžu prideliť experti, ktorých do inštitúcií Únie alebo do ESVČ vyslali členské štáty. Členovia medzinárodného zmluvného personálu sú štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ a vykonávajú svoje povinnosti a konajú v záujme mandátu OZEÚ.
   Článok 7
   Výsady a imunity OZEÚ a jeho personálu
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a členov personálu OZEÚ, sa podľa potreby dohodnú s hostiteľskými krajinami. Členské štáty a ESVČ poskytnú na takýto účel všetku potrebnú pomoc.
   Článok 8
   Bezpečnosť utajovaných skutočností EÚ
   OZEÚ a členovia jeho tímu dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (2).
   Článok 9
   Prístup k informáciám a logistická podpora
   1.   Členské štáty, Komisia, ESVČ a Generálny sekretariát Rady zabezpečujú, aby mal OZEÚ prístup ku všetkým relevantným informáciám.
   2.   Delegácie Únie v regióne a/alebo členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade so svojím mandátom a v závislosti od bezpečnostnej situácie v oblasti, za ktorú zodpovedá, všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod priamym vedením OZEÚ, predovšetkým tak, že:

               a)

               vypracuje bezpečnostný plán konkrétnej misie založený na usmerneniach ESVČ, v ktorom sa stanovujú fyzické, organizačné a procedurálne bezpečnostné opatrenia pre konkrétnu misiu, upravuje riadenie bezpečného presunu personálu do oblasti, za ktorú zodpovedá a v rámci nej, ako aj riadenie bezpečnostných incidentov a ktorého súčasťou je pohotovostný plán a evakuačný plán;

               b)

               zabezpečuje, aby všetci členovia personálu nasadzovaní mimo Únie boli poistení pre prípad zvýšeného rizika, ako si to vyžaduje situácia v oblasti, za ktorú zodpovedá;

               c)

               zabezpečuje, aby sa všetci členovia tímu OZEÚ nasadení mimo Únie vrátane miestneho zmluvného personálu zúčastnili pred presunom do oblasti, za ktorú zodpovedá, alebo bezprostredne po ňom na primeranom bezpečnostnom výcviku podľa stupňa rizikovosti, ktorý oblasti misie pridelila ESVČ;

               d)

               zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

         Článok 11
   Podávanie správ
   OZEÚ pravidelne podáva VP a ESVČ ústne a písomné správy. Okrem minimálnych požiadaviek na podávanie správ a stanovovanie cieľov podľa Usmernení pre vymenovanie, mandát a financovanie osobitných zástupcov Únie bude OZEÚ podávať pravidelné správy aj PBV. OZEÚ v prípade potreby podáva správy aj pracovným skupinám Rady. Pravidelné správy sa rozosielajú prostredníctvom siete COREU. OZEÚ môže podávať správy aj Rade pre zahraničné veci. OZEÚ sa môže v súlade s článkom 36 zmluvy podieľať na informovaní Európskeho parlamentu.
   Článok 12
   Koordinácia
   1.   OZEÚ v záujme dosiahnutia cieľov politiky Únie prispieva k jednotnosti, konzistentnosti a účinnosti činnosti Únie a pomáha zabezpečovať, aby všetky nástroje Únie a činnosti členských štátov pôsobili súdržne. Činnosť OZEÚ sa koordinuje s činnosťou Komisie. OZEÚ pravidelne poskytuje informácie misiám členských štátov a delegáciám Únie.
   2.   V teréne sa udržiavajú úzke vzťahy s vedúcimi misií členských štátov, vedúcimi delegácií Únie a vedúcimi misií SBOP. Tieto osoby vyvíjajú maximálne úsilie na pomoc OZEÚ pri vykonávaní jeho mandátu. OZEÚ v úzkej spolupráci s vedúcim delegácie Únie v Tel Avive a zastupiteľským úradom Únie v Jeruzaleme na miestnej úrovni politicky usmerňuje vedúceho policajnej misie Európskej únie na palestínskych územiach (EUPOL COPPS) a veliteľa pomocnej hraničnej misie Európskej únie na hraničnom priechode v Rafahu (EU BAM Rafah). OZEÚ je tiež v spojení s inými medzinárodnými a regionálnymi aktérmi pôsobiacimi v teréne.
   Článok 13
   Preskúmanie
   Vykonávanie tohto rozhodnutia a jeho súlad s inými príspevkami Únie v regióne sa pravidelne skúma. OZEÚ predloží Rade, VP a Komisii do konca augusta 2016 správu o pokroku a do konca novembra 2016 súhrnnú správu o vykonávaní mandátu.
   Článok 14
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Luxemburgu 18. apríla 2016

            Za Radu

            predsedníčka

         F. MOGHERINI

      (1)  Rozhodnutie Rady (SZBP) 2015/599 z 15. apríla 2015, ktorým sa vymenúva osobitný zástupca Európskej únie pre mierový proces na Blízkom východe (Ú. v. EÚ L 99, 16.4.2015, s. 29).

      (2)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: Rozhodnutie Rady zo 16. októbra 2001 týkajúce sa podpísania, v mene Európskeho spoločenstva, protokolu OSN o nezákonnej výrobe a obchodovaní so strelnými zbraňami, ich súčasťami a komponentmi a strelivom k dohovoru OSN proti nadnárodnému organizovanému zločinu

text:
Dôležité právne oznámenie

|

32001D0748

Úradný vestník L 280 , 24/10/2001 S. 0005 - 0005

		Rozhodnutie Radyzo 16. októbra 2001týkajúce sa podpísania, v mene Európskeho spoločenstva, protokolu OSN o nezákonnej výrobe a obchodovaní so strelnými zbraňami, ich súčasťami a komponentmi a strelivom k dohovoru OSN proti nadnárodnému organizovanému zločinu(2001/748/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na jej články 95 a 133, v spojitosti s prvým pododsekom jej článku 300 ods. 2,so zreteľom na návrh Komisie,keďže:(1) Zložky protokolu o nezákonnej výrobe a obchodovaní so strelnými zbraňami, ich súčasťami a komponentmi a strelivom, ktoré podliehajú pôsobnosti spoločenstva, boli so súhlasom Rady v mene spoločenstva prerokované Komisiou.(2) Rada taktiež dala pokyn Komisii, aby prerokovala pristúpenie spoločenstva k príslušnej medzinárodnej dohode.(3) Rokovania boli úspešne ukončené a výsledný právny dokument bude otvorený na podpísanie štátmi a regionálnymi organizáciami pre ekonomickú integráciu v rámci oblastí ich pôsobnosti.(4) Členské štáty vyhlásili, že právny dokument podpíšu podľa možnosti čo najskôr a že Európske spoločenstvo by tak malo tiež urobiť,ROZHODLA TAKTO:Jediný článok1. Predseda Rady je oprávnený vymenovať osoby, ktoré sú v mene spoločenstva splnomocnené podpísať protokol k dohovoru OSN proti nadnárodnému organizovanému zločinu o nezákonnej výrobe a obchodovaní so strelnými zbraňami, ich súčasťami a komponentmi a strelivom.2. Znenie protokolu, ktorý bol prijatý Valným zhromaždením OSN v Rezolúcii č. 55/255 z 8. júna 2001, bude po jeho podpísaní spoločenstvom uverejnené v Úradnom vestníku Európskych spoločenstiev.V Luxemburgu 16. októbra 2001Za RadupredsedaD. Reynders--------------------------------------------------


title: Rozhodnutie Rady z 29. apríla 2004 o uzavretí Rámcovej dohody medzi Európskym spoločenstvom a Európskou vesmírnou agentúrou

text:
Dôležité právne oznámenie

|

32004D0578

2004/578/ES: Rozhodnutie Rady z 29. aprila 2004 o uzavretí Rámcovej dohody medzi Európskym spoločenstvom a Európskou vesmírnou agentúrou

Úradný vestník L 261 , 06/08/2004 S. 0063 - 0063

		Rozhodnutie Radyz 29. apríla 2004o uzavretí Rámcovej dohody medzi Európskym spoločenstvom a Európskou vesmírnou agentúrou(2004/578/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na jej článok 170 v súčinnosti s prvou vetou prvého pododseku článku 300 ods. 2 a prvým pododsekom článku 300 ods. 3,so zreteľom na návrh Komisie,so zreteľom na stanovisko Európskeho parlamentu [1],keďže:(1) Komisia prerokovala v mene Spoločenstva dohodu s Európskou vesmírnou agentúrou.(2) Dohoda bola podpísaná v mene Spoločenstva 25. novembra 2003 s výhradou jej možného uzavretia k neskoršiemu dátumu.(3) Táto dohoda by sa mala schváliť,ROZHODLA TAKTO:Článok 1Dohoda medzi Európskym spoločenstvom a Európskou vesmírnou agentúrou sa týmto schvaľuje v mene Spoločenstva.Text dohody je pripojený k tomuto rozhodnutiu.Článok 2Týmto sa predseda Rady poveruje určiť osobu splnomocnenú na uloženie aktu o schválení v mene Spoločenstva, ako je stanovené v článku 12 ods. 1 rámcovej dohody, aby sa vyjadril súhlas Spoločenstva s tým, že chce byť viazané touto dohodou.V Luxemburgu 29. apríla 2004Za RadupredsedaM. McDowell[1] Stanovisko z 20. apríla 2004 (zatiaľ neuverejnené v úradnom vestníku).--------------------------------------------------


title: Rozhodnutie Rady (SZBP) 2015/1337 z 31. júla 2015, ktorým sa mení rozhodnutie 2010/413/SZBP o reštriktívnych opatreniach voči Iránu

text:
               1.8.2015

               SK

               Úradný vestník Európskej únie

               L 206/68

         ROZHODNUTIE RADY (SZBP) 2015/1337
   z 31. júla 2015,
   ktorým sa mení rozhodnutie 2010/413/SZBP o reštriktívnych opatreniach voči Iránu
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 26. júla 2010 prijala rozhodnutie 2010/413/SZBP (1) o reštriktívnych opatreniach voči Iránu.

               (2)

               Rozhodnutím 2010/413/SZBP sa okrem iného umožňuje výkon záväzkov ustanovených v zmluvách uzavretých pred 23. januárom 2012, alebo súvisiacich zmluvách potrebných na výkon týchto záväzkov, keď sa dodávkami iránskej ropy a ropných produktov alebo výnosmi z ich dodávky uhrádzajú nevyrovnané sumy v súvislosti so zmluvami uzavretými pred 23. januárom 2012 osobám alebo subjektom na území členských štátov alebo v ich súdnej právomoci, pokiaľ sa v uvedených zmluvách takéto úhrady výslovne ustanovujú.

               (3)

               V rozhodnutí 2010/413/SZBP sa tiež ustanovuje, že opatrenia na zmrazenie majetku v ňom ustanovené sa nevzťahujú na akty a transakcie vykonávané s ohľadom na subjekty uvedené v prílohe II k uvedenému rozhodnutiu, pokiaľ je to nevyhnutné na výkon príslušných záväzkov do 30. júna 2015.

               (4)

               Rada sa domnieva, že výnimka by sa mala predĺžiť do 14. januára 2016.

               (5)

               Na vykonanie opatrení ustanovených v uvedenom rozhodnutí je potrebná ďalšia činnosť Únie.

               (6)

               Rozhodnutie 2010/413/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Článok 20 ods. 14 rozhodnutia 2010/413/SZBP sa nahrádza takto:

      „14.   Odseky 1 a 2 sa nevzťahujú na akty a transakcie vykonávané vo vzťahu k subjektom uvedeným v prílohe II, pokiaľ je to nevyhnutné na výkon záväzkov do 14. januára 2016, ako sa uvádza v článku 3c ods. 2, pod podmienkou, že tieto akty a transakcie boli vopred povolené príslušným členským štátom na individuálnom základe. Príslušný členský štát informuje ostatné členské štáty a Komisiu o svojom úmysle udeliť povolenie.“.

   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 31. júla 2015

            Za Radu

            predseda

         J. ASSELBORN

      (1)  Rozhodnutie Rady 2010/413/SZBP z 26. júla 2010 o reštriktívnych opatreniach voči Iránu a o zrušení spoločnej pozície 2007/140/SZBP (Ú. v. EÚ L 195, 27.7.2010, s. 39).


title: Rozhodnutie Rady 2013/307/SZBP z  24. júna 2013 , ktorým sa mení a predlžuje mandát osobitného zástupcu Európskej únie pre oblasť južného Stredozemia

text:
               25.6.2013

               SK

               Úradný vestník Európskej únie

               L 172/28

         ROZHODNUTIE RADY 2013/307/SZBP
   z 24. júna 2013,
   ktorým sa mení a predlžuje mandát osobitného zástupcu Európskej únie pre oblasť južného Stredozemia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 31 ods. 2 a článok 33,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada 18. júla 2011 prijala rozhodnutie 2011/424/SZBP (1), ktorým vymenovala pána Bernardina LEÓNA za osobitného zástupcu Európskej únie (OZEÚ) pre oblasť južného Stredozemia. Mandát OZEÚ sa skončí 30. júna 2013.

               (2)

               Mandát OZEÚ by sa mal predĺžiť na ďalšie obdobie 12 mesiacov.

               (3)

               OZEÚ bude svoj mandát vykonávať v situácii, ktorá sa môže zhoršiť a mohla by poškodiť dosahovanie cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Bernardina LEÓNA OZEÚ pre oblasť južného Stredozemia sa týmto predlžuje do 30. júna 2014. Mandát OZEÚ sa môže ukončiť skôr, ak o tom rozhodne Rada na návrh vysokého predstaviteľa Únie pre zahraničné veci a bezpečnostnú politiku (VP).
   Článok 2
   Ciele politiky
   Mandát OZEÚ je založený na cieľoch politiky Únie týkajúcej sa južného susedstva a uvedených vo vyhláseniach Európskej rady zo 4. februára a 11. marca 2011, v záveroch z 24. a 25. marca 2011 a v záveroch Rady z 21. februára a 20. júna 2011, pričom sa v ňom zohľadňujú návrhy VP a Komisie uvedené v ich oznámeniach z 8. marca a 25. mája 2011.
   Tieto ciele zahŕňajú:

               a)

               posilňovať politický dialóg Únie, prispievať k partnerstvu a širšiemu vzťahu s krajinami južného Stredozemia, ktoré uskutočňujú politické reformy a prechod k demokracii;

               b)

               prispievať k reakcii Únie na vývoj najmä v krajinách južného Stredozemia, ktoré uskutočňujú politické reformy a prechod k demokracii, a predovšetkým k posilňovaniu demokracie a budovaniu inštitúcií, právneho štátu, dobrej správy vecí verejných, dodržiavania ľudských práv a základných slobôd, mieru a regionálnej spolupráce vrátane prostredníctvom európskej susedskej politiky a Únie pre Stredozemie;

               c)

               zvyšovať efektívnosť, prítomnosť a viditeľnosť Únie v regióne a na príslušných medzinárodných fórach;

               d)

               nadväzovať úzku spoluprácu s príslušnými miestnymi partnermi a medzinárodnými a regionálnymi organizáciami, ako sú napríklad Africká únia, Rada pre spoluprácu arabských štátov v Perzskom zálive, Organizácia islamskej spolupráce, Liga arabských štátov, Maghrebská arabská únia, príslušné medzinárodné finančné inštitúcie, Organizácia spojených národov a súkromný sektor.

         Článok 3
   Mandát
   Na dosiahnutie uvedených cieľov politiky uvedených v článku 2 sa OZEÚ udeľuje mandát:

               a)

               posilňovať celkovú politickú úlohu Únie, najmä pokiaľ ide o krajiny južného Stredozemia, ktoré uskutočňujú politické reformy a prechod k demokracii, predovšetkým posilňovaním dialógu s vládami a medzinárodnými organizáciami, ako aj s občianskou spoločnosťou a inými príslušnými partnermi a podporovaním povedomia partnerov o prístupe Únie;

               b)

               udržiavať úzke vzťahy so všetkými stranami zainteresovanými v procese demokratickej premeny v regióne, posilňovať stabilizáciu a uzmierenie pri súčasnom plnom dodržiavaní miestnej zodpovednosti a prispievať k riadeniu kríz a ich predchádzaniu;

               c)

               prispievať k lepšej koherentnosti, konzistentnosti a koordinácii politík a opatrení Únie a členských štátov voči regiónu;

               d)

               prispievať k podpore koordinácie s medzinárodnými partnermi a organizáciami a k podpore regionálnej spolupráce. V koordinácii s Komisiou a členskými štátmi pomáhať VP prispievaním k práci v rámci osobitnej pracovnej skupiny a nadväzujúcich zasadnutí týkajúcich sa oblasti južného Stredozemia;

               e)

               prispievať k vykonávaniu politiky Únie v oblasti ľudských práv v regióne v spolupráci s OZEÚ pre ľudské práva, vrátane usmernení EÚ pre ľudské práva, najmä usmernení EÚ o deťoch a ozbrojených konfliktoch ako aj usmernení EÚ o násilí voči ženám a dievčatám a o potlačení všetkých foriem diskriminácie voči nim, ako aj politiky Únie v oblasti žien, mieru a bezpečnosti, a to monitorovaním vývoja a podávaním správ a tiež vypracovávaním súvisiacich odporúčaní.

         Článok 4
   Vykonávanie mandátu
   1.   OZEÚ je zodpovedný za vykonávanie mandátu pod vedením VP.
   2.   Politický a bezpečnostný výbor (PBV) je s OZEÚ v úzkom spojení a je jeho hlavným styčným bodom s Radou. PBV činnosť OZEÚ v rámci jeho mandátu strategicky a politicky usmerňuje bez toho, aby boli dotknuté právomoci VP.
   3.   OZEÚ úzko spolupracuje s Európskou službou pre vonkajšiu činnosť (ESVČ) a jej príslušnými útvarmi.
   Článok 5
   Financovanie
   1.   Finančná referenčná suma určená na úhradu výdavkov spojených s mandátom OZEÚ na obdobie od 1. júla 2013 do 30. júna 2014 je 945 000 EUR.
   2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci svojho mandátu a zodpovedajúcich dostupných finančných prostriedkov zodpovedá za vytvorenie tímu. Tím zahŕňa odborníkov na osobitné politické otázky vyplývajúce z mandátu. OZEÚ bezodkladne informuje Radu a Komisiu o zložení tímu.
   2.   Členské štáty, inštitúcie Únie a ESVČ môžu navrhnúť vyslanie personálu na prácu pre OZEÚ. Plat členov vyslaného personálu hradí príslušný členský štát, príslušná inštitúcia Únie alebo ESVČ. K OZEÚ sa tiež môžu prideliť experti, ktorých do inštitúcií Únie alebo ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ, vykonávajú svoje povinnosti a konajú v záujme mandátu OZEÚ.
   4.   Personál OZEÚ je umiestnený spoločne s príslušnými oddeleniami ESVČ alebo delegáciami Únie s cieľom prispieť k súdržnosti a konzistentnosti ich príslušných činností.
   Článok 7
   Výsady a imunity OZEÚ a jeho personálu
   Výsady, imunity a ďalšie záruky, ktoré sú potrebné na vykonávanie a plynulý priebeh misie osobitného zástupcu EÚ a členov personálu OZEÚ, sa podľa potreby dohodnú s hostiteľskými krajinami. Členské štáty a ESVČ poskytnú na tento účel všetku potrebnú podporu.
   Článok 8
   Bezpečnosť utajovaných skutočností EÚ
   OZEÚ a členovia tímu OZEÚ dodržiavajú bezpečnostné zásady a minimálne normy stanovené v rozhodnutí Rady 2011/292/EÚ z 31. marca 2011 o bezpečnostných predpisoch na ochranu utajovaných skutočností EÚ (2).
   Článok 9
   Prístup k informáciám a logistická podpora
   1.   Členské štáty, Komisia a Generálny sekretariát Rady zabezpečujú, aby OZEÚ mal prístup k všetkým relevantným informáciám.
   2.   Delegácie Únie a/alebo členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie v oblasti bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade s mandátom a v závislosti od bezpečnostnej situácii na území, za ktoré zodpovedá, všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod priamym vedením OZEÚ, predovšetkým tak, že:

               a)

               na základe usmernenia ESVČ vypracuje bezpečnostný plán konkrétnej misie, v ktorom sa stanovujú fyzické, organizačné a procedurálne bezpečnostné opatrenia pre danú misiu, upravuje riadenie bezpečného presunu personálu do oblasti misie a v rámci nej, ako aj riadenie bezpečnostných incidentov a ktorého súčasťou je pohotovostný plán a evakuačný plán misie;

               b)

               zabezpečuje, aby všetci členovia personálu nasadzovaní mimo Únie boli poistení pre prípad zvýšeného rizika, ako si to vyžaduje situácia v oblasti misie;

               c)

               zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu zúčastnili pred presunom do oblasti misie alebo bezprostredne po ňom na primeranom bezpečnostnom výcviku podľa stupňa rizikovosti, ktorý oblasti misie pridelila ESVČ;

               d)

               zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

         Článok 11
   Podávanie správ
   OZEÚ pravidelne podáva PBV a VP ústne a písomné správy. OZEÚ v prípade potreby podáva správy aj pracovným skupinám Rady. Pravidelné písomné správy sa rozosielajú prostredníctvom siete COREU. OZEÚ môže na odporúčanie PBV alebo VP podávať správy Rade pre zahraničné veci. V súlade s článkom 36 Zmluvy, OZEÚ sa môže podieľať na informovaní Európskeho parlamentu.
   Článok 12
   Koordinácia
   1.   OZEÚ prispieva k jednotnosti, konzistencii a účinnosti akcie Únie a v záujme dosiahnutia cieľov politiky Únie pomáha zabezpečovať, aby všetky nástroje Únie a akcie členských štátov pôsobili súdržne. OZEÚ pracuje v plnej koordinácii s členskými štátmi a Komisiou, a prípadne aj ďalšími osobitnými zástupcami Európskej únie, ktorí pôsobia v regióne. OZEÚ pravidelne poskytuje informácie misiám členských štátov a delegáciám Únie.
   2.   V teréne sa udržiavajú úzke vzťahy s vedúcimi delegácií Únie a vedúcimi misií členských štátov, ktorí vyvíjajú všetko úsilie na pomoc OZEÚ pri vykonávaní jeho mandátu. OZEÚ je tiež v spojení s inými medzinárodnými a regionálnymi aktérmi pôsobiacimi v teréne.
   Článok 13
   Preskúmanie
   Vykonávanie tohto rozhodnutia a jeho súlad s inými iniciatívami Únie v regióne sa pravidelne skúma. OZEÚ predloží Rade, VP a Komisii správu o pokroku do konca decembra 2013 a na konci svojho mandátu súhrnnú správu o jeho vykonávaní.
   Článok 14
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   Uplatňuje sa od 1. júla 2013.

      V Luxemburgu 24. júna 2013

            Za Radu

            predsedníčka

         C. ASHTON

      (1)  Ú. v. EÚ L 188, 19.7.2011, s. 24.

      (2)  Ú. v. EÚ L 141, 27.5.2011, s. 17.


title: Rozhodnutie Rady 2013/89/SZBP z  18. februára 2013 , ktorým sa mení a dopĺňa rozhodnutie 2011/101/SZBP o reštriktívnych opatreniach voči Zimbabwe

text:
               19.2.2013

               SK

               Úradný vestník Európskej únie

               L 46/37

         ROZHODNUTIE RADY 2013/89/SZBP
   z 18. februára 2013,
   ktorým sa mení a dopĺňa rozhodnutie 2011/101/SZBP o reštriktívnych opatreniach voči Zimbabwe
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada prijala 15. februára 2011 rozhodnutie 2011/101/SZBP (1).

               (2)

               Na základe preskúmania rozhodnutia 2011/101/SZBP reštriktívne opatrenia by sa mali obnoviť na obdobie do 20. februára 2014.

               (3)

               Neexistujú však už dôvody na to, aby niektoré osoby a subjekty boli ďalej vedené v zozname osôb a subjektov, na ktoré sa vzťahujú reštriktívne opatrenia stanovené v rozhodnutí 2011/101/SZBP.

               (4)

               S cieľom umožniť dialóg medzi Úniou a vládou Zimbabwe by sa malo zachovať pozastavenie zákazu cestovania uvaleného na dvoch členov tímu opätovnej angažovanosti v rámci vlády Zimbabwe zaradených v zozname podľa rozhodnutia 2011/101/SZBP. Pozastavenie zákazu cestovania by sa malo okrem toho rozšíriť tak, aby sa vzťahovalo na ďalších šiestich členov vlády Zimbabwe.

               (5)

               Rozhodnutie 2011/101/SZBP by sa malo zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Článok 1
   Rozhodnutie 2011/101/SZBP sa týmto mení a dopĺňa takto:
   Článok 10 sa nahrádza takto:

      „Článok 10
      1.   Toto rozhodnutie nadobúda účinnosť dňom jeho prijatia.
      2.   Toto rozhodnutie sa uplatňuje do 20. februára 2014.
      3.   Opatrenia uvedené v článku 4 ods. 1 sa v rozsahu, v akom sa uplatňujú na osoby uvedené v prílohe II, pozastavujú do 20. februára 2014.
      4.   Toto rozhodnutie je predmetom sústavnej revízie a obnovuje sa alebo sa mení a dopĺňa podľa potreby, ak Rada nepovažuje jeho ciele za splnené.“.

   Článok 2
   Prílohy I a II k rozhodnutiu 2011/101/SZBP sa menia a dopĺňajú ako sa uvádza v prílohe k tomuto rozhodnutiu.
   Článok 3
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 18. februára 2013

            Za Radu

            predsedníčka

         C. ASHTON

      (1)  Ú. v. EÚ L 42, 16.2.2011, s. 6.

      PRÍLOHA
      Prílohy I a II k rozhodnutiu 2011/101/SZBP sa menia a dopĺňajú takto:

                  1.

                  Z prílohy I sa vypúšťajú tieto osoby a subjekty

                              a)

                              Osoby

                                          Chapfika, David

                                          Chigudu, Tinaye Elisha Nzirasha

                                          Chipanga, Tongesai Shadreck

                                          Kwenda, R.

                                          Mahofa, Shuvai Ben

                                          Mashava, G.

                                          Moyo, Gilbert

                                          Mpabanga, S.

                                          Msipa, Cephas George

                                          Muchono, C.

                                          Mudenge, Isack Stanislaus Gorerazvo

                                          Mudonhi, Columbus

                                          Mugariri, Bothwell

                                          Mumba, Isaac

                                          Mutsvunguma, S.

                                          Nkomo, John Landa

                                          Nyambuya, Michael Reuben

                                          Parirenyatwa, David Pagwese

                                          Rangwani, Dani

                                          Ruwodo, Richard

                                          Zhuwao, Patrick

                              b)

                              Subjekty
                              Divine Homes (PVT) Ltd

                  2.

                  Do prílohy II sa dopĺňajú údaje týkajúce sa nasledujúcich osôb uvedených v prílohe I k rozhodnutiu 2011/101/SZBP:

                              Murerwa, Herbet Muchemwa

                              Mzembi, Walter

                              Nguni, Sylvester Robert

                              Nhema, Francis Chenayimoyo Dunstan

                              Nyoni, Sithembiso Gile Glad

                              Shamu, Webster Kotiwani


title: Rozhodnutie Rady z 28. novembra 2016, ktorým sa vymenúvajú členovia a náhradníci riadiacej rady Európskej agentúry pre bezpečnosť a ochranu zdravia pri práci za Dánsko, Francúzsko, Taliansko a Maltu

text:
               1.12.2016

               SK

               Úradný vestník Európskej únie

               C 447/7

         ROZHODNUTIE RADY
   z 28. novembra 2016,
   ktorým sa vymenúvajú členovia a náhradníci riadiacej rady Európskej agentúry pre bezpečnosť a ochranu zdravia pri práci za Dánsko, Francúzsko, Taliansko a Maltu
   (2016/C 447/04)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 2062/94 z 18. júla 1994, ktorým sa zriaďuje Európska agentúra pre bezpečnosť a ochranu zdravia pri práci (1), a najmä na jeho článok 8,
   so zreteľom na zoznamy kandidátov, ktorý Rade predložili vlády členských štátov a zamestnanecké a zamestnávateľské organizácie,
   so zreteľom na zoznamy členov a náhradníkov Poradného výboru pre bezpečnosť a ochranu zdravia pri práci,
   keďže:

               (1)

               Rada rozhodnutím zo 17. októbra 2016 (2) vymenovala členov a náhradníkov riadiacej rady Európskej agentúry pre bezpečnosť a ochranu zdravia pri práci na obdobie od 8. novembra 2016 do 7. novembra 2019.

               (2)

               Vláda Talianska navrhla ďalších kandidátov na dve neobsadené miesta.

               (3)

               Zamestnanecká organizácia ETUC a zamestnávateľská organizácia BUSINESSEUROPE navrhli ďalších kandidátov na niekoľko neobsadených miest,

         PRIJALA TOTO ROZHODNUTIE:
   Článok 1
   Za členov a náhradníkov riadiacej rady Európskej agentúry pre bezpečnosť a ochranu zdravia pri práci sa na obdobie, ktoré sa končí 7. novembra 2019, vymenúvajú:
   I.   ZÁSTUPCOVIA VLÁDY

               Krajina

               Člen

               Náhradník

               Taliansko

               pán Romolo De CAMILLIS

               pani Alessandra PERA

   II.   ZÁSTUPCOVIA ZAMESTNANECKÝCH ORGANIZÁCIÍ

               Krajina

               Členovia

               Náhradníci

               Francúzsko

               pán Abderrafik ZAIGOUCHE

               pani Edina LAMOUREUX

               Taliansko

               pani Cinzia FRASCHERI

               pán Marco LUPI

   III.   ZÁSTUPCOVIA ZAMESTNÁVATEĽSKÝCH ORGANIZÁCIÍ

               Krajina

               Členovia

               Náhradníci

               Dánsko

               pán Henrik BACH MORTENSEN

               pani Lena SØBY

               Francúzsko

               pán Patrick LEVY

               pani Nathalie BUET

               Taliansko

               pani Fabiola LEUZZI

               Malta

               pán Lawrence MIZZI

               pán Brian ZAHRA

         Článok 2
   Rada vymenuje ešte nenavrhnutých členov a náhradníkov neskôr.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 28. novembra 2016

            Za Radu

            predseda

         P. ŽIGA

      (1)  Ú. v. ES L 216, 20.8.1994, s. 1.

      (2)  Rozhodnutie Rady zo 17. októbra 2016, ktorým sa vymenúvajú členovia a náhradníci riadiacej rady Európskej agentúry pre bezpečnosť a ochranu zdravia pri práci (Ú. v. EÚ C 386, 20.10.2016, s. 3).


title: Rozhodnutie Rady 2013/124/SZBP z  11. marca 2013 , ktorým sa mení a dopĺňa rozhodnutie 2011/235/SZBP o reštriktívnych opatreniach voči určitým osobám a subjektom s ohľadom na situáciu v Iráne

text:
               12.3.2013

               SK

               Úradný vestník Európskej únie

               L 68/57

         ROZHODNUTIE RADY 2013/124/SZBP
   z 11. marca 2013,
   ktorým sa mení a dopĺňa rozhodnutie 2011/235/SZBP o reštriktívnych opatreniach voči určitým osobám a subjektom s ohľadom na situáciu v Iráne
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 12. apríla 2011 prijala rozhodnutie 2011/235/SZBP (1).

               (2)

               Na základe preskúmania rozhodnutia 2011/235/SZBP by sa reštriktívne opatrenia mali obnoviť na obdobie do 13. apríla 2014.

               (3)

               Vzhľadom na vážnosť situácie v oblasti ľudských práv v Iráne by sa okrem toho do zoznamu osôb a subjektov, na ktoré sa vzťahujú reštriktívne opatrenia, uvedeného v prílohe k rozhodnutiu 2011/235/SZBP mali zaradiť ďalšie osoby a ďalší subjekt.

               (4)

               Rozhodnutie 2011/235/SZBP by sa preto malo zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Článok 1
   Článok 6 ods. 2 rozhodnutia 2011/235/SZBP sa nahrádza takto:

      „2.   Toto rozhodnutie sa uplatňuje do 13. apríla 2014. Pravidelne sa prehodnocuje. Obnovuje sa alebo mení a dopĺňa podľa potreby, ak Rada nepovažuje jeho ciele za splnené.“

   Článok 2
   Osoby a subjekt uvedené v prílohe k tomuto rozhodnutiu sa dopĺňajú do zoznamu uvedeného v prílohe k rozhodnutiu 2011/235/SZBP.
   Článok 3
   Toto rozhodnutie nadobúda účinnosť dňom jeho uverejnenia.

      V Bruseli 11. marca 2013

            Za Radu

            predsedníčka

         C. ASHTON

      (1)  Ú. v. EÚ L 100, 14.4.2011, s. 51.

      PRÍLOHA

         Zoznam osôb a subjektu podľa článku 2

         Osoby

                  Meno

                  Identifikačné údaje

                  Dôvody

                  Dátum zaradenia na zoznam

                  1.

                  RASHIDI AGHDAM, Ali Ashraf

                  Riaditeľ väzenia Evin, vymenovaný v júni/júli 2012. Po jeho vymenovaní sa podmienky vo väznici zhoršili a v správach sa začalo spomínať zintenzívnenie zlého zaobchádzania s väzňami. V októbri 2012 deväť väzenkýň vyhlásilo protestnú hladovku na protest proti porušovaniu ich práv a násilnému zaobchádzaniu zo strany dozorcov.

                  12.3.2013

                  2.

                  KIASATI Morteza

                  Sudca revolučného súdu v Ahwaze, úsek 4, ktorý na smrť odsúdil týchto štyroch arabských politických väzňov: Taha Heidarian, Abbas Heidarian, Abd al-Rahman Heidarian (traja bratia) a Ali Sharifi.
                  Zatkli ich, mučili a obesili bez toho, aby sa dodržali zásady riadneho procesu. Tieto prípady ako i absencia riadneho procesu sa spomínali v správe osobitného spravodajcu OSN pre ľudské práva v Iráne z 13. 9. 2012, v správe generálneho tajomníka OSN o Iráne z 22. 8. 2012 ako i správach niekoľkých MVO.

                  12.3.2013

                  3.

                  MOUSSAVI, Seyed Mohammad Bagher

                  Sudca revolučného súdu v Ahwaze, úsek 2, ktorý 17. 3. 2012 na smrť odsúdil za „činnosť namierenú proti národnej bezpečnosti“ a „nepriateľstvo voči Bohu“ týchto päť Arabov z oblasti Ahwaz: Mohammad Ali Amouri, Hashem Sha'bani Amouri, Hadi Rashedi, Sayed Jaber Alboshoka, Sayed Mokhtar Alboshoka.
                  Najvyšší súd Iránu tieto rozsudky potvrdil 9. 1. 2013. Podľa správ MVO týchto päť mužov držali rok vo väzbe bez obvinenia, mučili ich a odsúdili bez riadneho procesu.

                  12.3.2013

                  4.

                  SARAFRAZ, Mohammad (Dr.)
                  (alias: Haj-agha Sarafraz)

                  Dátum narodenia: približne 1963
                  Miesto narodenia: Teherán
                  Miesto pobytu: Teherán
                  Pracovisko: centrála IRIB a PressTV, Teherán

                  Riaditeľ IRIB World Service a Press TV, zodpovedný za všetky programové otázky. Úzko spätý s aparátom štátnej bezpečnosti. Pod jeho vedením Press TV a IRIB spolupracovali s iránskymi bezpečnostnými službami a prokurátormi na vysielaní vynútených priznaní väzňov vrátane priznania iránsko-kanadského novinára a filmára Maziara Bahariho v týždenníku „Iran Today“. Nezávislý regulátor v oblasti vysielania OFCOM uvalil na Press TV v Spojenom kráľovstve pokutu 100 000 GPB za to, že v roku 2011 vysielala Bahariho priznanie, ktoré sa natočilo pod nátlakom vo väzení.
                  Safaraz sa preto spája s porušovaním práva na riadny proces a spravodlivé súdne konanie.

                  12.3.2013

                  5.

                  JAFARI, Asadollah

                  Prokurátor provincie Mazandaran podľa správ MVO zodpovedný za nelegálne zatýkanie a porušovanie práv osôb vyznávajúcich bahájsku vieru, a to od počiatočného zatknutia až po ich zadržiavanie v samoväzbe v detenčnom centre spravodajských služieb. MVO zdokumentovali šesť konkrétnych prípadov, keď sa porušili zásady riadneho procesu, a to aj v rokoch 2011 a 2012.

                  12.3.2013

                  6.

                  EMADI, Hamid Reza
                  (alias: Hamidreza Emadi)

                  Dátum narodenia: približne 1973
                  Miesto narodenia: Hamedan
                  Miesto pobytu: Teherán
                  Pracovisko: centrála Press TV, Teherán

                  Riaditeľ Press TV Newsroom. Zodpovedný za produkciu a vysielanie vynútených priznaní zadržaných osôb vrátane novinárov, politických aktivistov a osôb patriacich ku kurdskej a arabskej menšine, ktoré predstavujú porušenie medzinárodne uznávaných práv na spravodlivé súdne konanie a riadny proces. Nezávislý regulátor v oblasti vysielania OFCOM uvalil na Press TV v Spojenom kráľovstve pokutu 100 000 GPB za to, že v roku 2011 vysielala priznanie iránsko-kanadského novinára a filmára Maziana Bahariho, ktoré sa natočilo pod nátlakom vo väzení. MVO hlásili ďalšie prípady vynútených priznaní, ktoré Press TV vysielala. Emadi sa preto spája s porušovaním práva na riadny proces a spravodlivé súdne konanie.

                  12.3.2013

                  7.

                  HAMLBAR, Rahim

                  Sudca revolučného súdu v Tabrize, úsek 1. Zodpovedný za vysoké tresty pre novinárov, príslušníkov etnickej menšiny Azeri a aktivistov za práva robotníkov; obvinil ich zo špionáže, prečinov voči národnej bezpečnosti, propagandy proti iránskemu režimu a urážky iránskeho vodcu. V jeho rozsudkoch sa údajne často nerešpektovali zásady riadneho procesu a zadržané osoby boli prinútené urobiť falošné priznania. Známy prípad sa týkal 20 dobrovoľných humanitárnych pracovníkov, ktorých odsúdil na trest odňatia slobody za to, že sa po zemetrasení v Iráne v auguste 2012, pokúšali pomáhať obetiam. Podľa rozhodnutia súdu boli títo dobrovoľníci vinní z „kolektívnej spolupráce a konšpirácie s cieľom spáchať zločiny voči národnej bezpečnosti“.

                  12.3.2013

                  8.

                  MUSAVI-TABAR, Seyyed Reza

                  Náčelník revolučnej prokuratúry v Širáze. Zodpovedný za nelegálne zatýkanie politických aktivistov, novinárov, obhajcov ľudských práv, vyznavačov bahájskej viery a väzňov svedomia a za zlé zaobchádzanie s nimi: boli vystavení zastrašovaniu, mučeniu, výsluchom a odoprel sa im prístup k právnemu zástupcovi ako i riadny proces. Podľa správ MVO Musavi-Tabar podpisoval súdne príkazy v smutne známom detenčnom centre č. 100 (mužské väzenie) a to aj vrátane príkazu zadržiavať Rahu Sabet, vyznavačku bahájskej viery, tri roky v samoväzbe.

                  12.3.2013

                  9.

                  KHORAMABADI, Abdolsamad

                  Náčelník „Komisie pre vyšetrovanie kriminálneho obsahu“

                  Abdolsamad Khoramabadi je náčelník „Komisie pre vyšetrovanie kriminálneho obsahu“, vládnej organizácie, ktorá má na starosti cenzúru online a počítačovú trestnú činnosť. Pod jeho vedením Komisia zadefinovala „počítačovú trestnú činnosť“ prostredníctvom vágnych kategórií, ktoré kriminalizujú vytváranie a zverejňovanie obsahu, ktorý režim považuje za nevhodný. Od septembra 2012 je zodpovedný za potláčanie a zablokovanie početných opozičných stránok, elektronických novín, blogov, stránok MVO a tiež stránok Google a Gmail. Spolu s komisiou aktívne prispel k smrti blogera Sattara Behestiho vo väzbe v novembri 2012. Teda komisia, na čele ktorej stojí, je priamo zodpovedná za systematické porušovanie ľudských práv a to najmä prostredníctvom zákazu internetových stránok a filtrovania ich obsahu pre verejnosť a niekedy tiež prostredníctvom kompletného zneprístupnenia internetu.

                  12.3.2013

         Subjekty

                  Meno

                  Identifikačné údaje

                  Dôvody

                  Dátum zaradenia na zoznam

                  1.

                  Centrum pre vyšetrovanie organizovanej trestnej činnosti
                  (alias: Úrad pre počítačovú kriminalitu alebo počítačová polícia)

                  Miesto: Teherán, Irán
                  webová stránka: http://www.cyberpolice.ir

                  Iránska počítačová polícia je jednotka polície Islamskej iránskej republiky, založená v januári 2011 a na jej čele stojí Esmail Ahmadi-Moqaddam (zaradený na zoznam). Podľa tlačových správ policajný náčelník Ahmadi-Moqaddam zdôraznil, že počítačová polícia bude bojovať s kontrarevolučnými a disidentskými skupinami, ktoré v roku 2009 využili internetové sociálne siete na rozpútanie protestov proti znovuzvoleniu prezidenta Mahmúda Ahmadinedžáda.
                  V januári 2012 počítačová polícia vydala nové smernice pre internetové kaviarne, podľa ktorých používatelia musia poskytnúť osobné informácie, ktoré majitelia kaviarní budú uchovávať šesť mesiacov, ako aj záznamy o webových stránkach, ktoré navštívili. Podľa týchto pravidiel musia tiež majitelia kaviarní nainštalovať kamery s uzavretým okruhom (CCTV) a získané záznamy uchovávať šesť mesiacov. Podľa týchto nových pravidiel môžu orgány získať záznamy, pomocou ktorých vystopujú aktivistov, či kohokoľvek, koho považujú za hrozbu národnej bezpečnosti.
                  V júni 2012 iránske médiá oznámili, že počítačová polícia začne kroky na boj proti virtuálnym súkromným sieťam (VPNs).
                  Počítačová polícia 30. októbra 2012 zatkla blogera Sattara Beheshtiho (údajne bez zatýkacieho rozkazu) za „činnosť proti národnej bezpečnosti na sociálnych sieťach a Facebooku.“ Behesti vo svojom blogu kritizoval iránsku vládu. Behestiho našli mŕtveho v jeho cele 3. novembra a predpokladá sa, že ho príslušníci počítačovej polície umučili na smrť.

                  12.3.2013


title: 2009/326/ES: Rozhodnutie Európskeho parlamentu a Rady z  11. marca 2009 o mobilizácii Fondu solidarity EÚ podľa bodu 26 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení

text:
               17.4.2009

               SK

               Úradný vestník Európskej únie

               L 98/38

      ROZHODNUTIE EURÓPSKEHO PARLAMENTU A RADY

   z 11. marca 2009
   o mobilizácii Fondu solidarity EÚ podľa bodu 26 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení
   (2009/326/ES)
   EURÓPSKY PARLAMENT A RADA EURÓPSKEJ ÚNIE,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 26,
   so zreteľom na nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie (2), a najmä na jeho článok 4 ods. 3,
   so zreteľom na návrh Komisie,
   keďže:

               (1)

               Európska únia zriadila Fond solidarity Európskej únie (ďalej len „fond“), aby prejavila solidaritu s obyvateľmi regiónov postihnutých prírodnými katastrofami.

               (2)

               Medziinštitucionálna dohoda zo 17. mája 2006 umožňuje mobilizáciu fondu v rámci ročného stropu vo výške 1 miliardy EUR.

               (3)

               Nariadenie (ES) č. 2012/2002 obsahuje ustanovenia, podľa ktorých je možné fond mobilizovať.

               (4)

               Rumunsko predložilo žiadosť o mobilizáciu fondu v súvislosti s prírodnou katastrofou spôsobenou povodňami. Táto žiadosť podľa Komisie spĺňa podmienky stanovené v článku 2 nariadenia (ES) č. 2012/2002, a preto Komisia navrhuje schválenie príslušných rozpočtových prostriedkov,

         ROZHODLI TAKTO:
   Článok 1
   V rámci všeobecného rozpočtu Európskej únie na rozpočtový rok 2009 sa mobilizuje Fond solidarity Európskej únie s cieľom poskytnúť prostriedky vo výške 11 785 377 EUR vo viazaných a platobných rozpočtových prostriedkoch.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 11. marca 2009

            Za Európsky parlament

            predseda

         H.-G. PÖTTERING

            Za Radu

            predseda

         A. VONDRA

      (1)  Ú. v. EÚ C 139, 14.6.2006, s. 1.

      (2)  Ú. v. ES L 311, 14.11.2002, s. 3.


title: 2007/216/ES: Rozhodnutie Rady z  29. januára 2007 , ktorým sa mení a dopĺňa rozhodnutie 2004/677/ES v súvislosti s minimálnou dobou vysielania národných expertov a vojenského personálu do Európskej obrannej agentúry

text:
               5.4.2007

               SK

               Úradný vestník Európskej únie

               L 95/24

      ROZHODNUTIE RADY

   z 29. januára 2007,
   ktorým sa mení a dopĺňa rozhodnutie 2004/677/ES v súvislosti s minimálnou dobou vysielania národných expertov a vojenského personálu do Európskej obrannej agentúry
   (2007/216/ES)
   RADA EURÓPSKEJ ÚNIE,
   so zreteľom na rozhodnutie Rady 2004/677/ES z 24. septembra 2004 o pravidlách uplatniteľných na národných expertov a vojenský personál pri vysielaní do Európskej obrannej agentúry (1), a najmä na druhý pododsek jeho článku 33,
   so zreteľom na návrh riadiaceho výboru Európskej obrannej agentúry,
   keďže:
   V článku 11 ods. 3 bode 3.2. jednotnej akcie Rady 2004/551/SZBP z 12. júla 2004 o zriadení Európskej obrannej agentúry (2) sa stanovuje, že personál Európskej obrannej agentúry pozostáva z národných expertov vyslaných zúčastnenými členskými štátmi buď na miesta v rámci organizačnej štruktúry agentúry, alebo na špecifické úlohy a projekty. Keďže sa zdá, že minimálna doba vysielania – šesť mesiacov už nie je v prípade národných expertov vysielaných na konkrétne úlohy a projekty tak potrebná, malo by sa rozhodnutie Rady 2004/677/ES zmeniť a doplniť na účely poskytovania potrebnej pružnosti s ohľadom na minimálnu dĺžku vyslania,
   ROZHODLA TAKTO:
   Článok 1
   Článok 2 ods. 1 rozhodnutia 2004/677/ES sa nahrádza takto:

      „1.   Doba vyslania nesmie byť kratšia ako dva mesiace a nesmie prekročiť tri roky, pričom môže byť predĺžená postupne až na celkovú dobu nepresahujúcu štyri roky.“

   Článok 2
   Toto rozhodnutie nadobúda účinnosť dňom jeho prijatia. Uverejní sa v Úradnom vestníku Európskej únie.

      V Bruseli 29. januára 2007

            Za Radu

            predseda

         Horst SEEHOFER

      (1)  Ú. v. EÚ L 310, 7.10.2004, s. 64.

      (2)  Ú. v. EÚ L 245, 17.7.2004, s. 17.